પરમકૃપાનાથ પૂજ્ય ગુરૂદેવશ્રી નિર્માણકાર્યની મંગળવિધીઓ પૂજ્ય ભગવતી માતાના હાથે જ કરાવતા હતા. ભક્તજનોના હર્ષ નાદોથી આખું પરિસર ગુંજી ઉઠતું હતું. પરમાગમમંદિરની દિવાલો પર શ્રી સમયસાર, પ્રવચનસાર, પંચાસ્તિકાય, નિયમસાર તથા અષ્ટપાહુડ ઉત્કીર્ણ કરાવવામાં આવ્યાં છે. વચ્ચે વચ્ચે પૂરાણોના પ્રસંગોની ચિત્રાવલી પણ કોતરાવવામાં આવી છે. શ્રી મહાવીર ભગવાનની જીવન કથા તથા ભવાવલિ, શ્રી નેમિનાથ ભગવાન તથા શ્રી આદિનાથ ભગવાનની ભવાવલિ કોતરાવવામાં આવી છે. સાથે સાથે અનેક તીર્થો તથા અન્ય તીર્થંકરોના વૈરાગ્યના પ્રસંગો, વિદેહક્ષેત્રના વીસ તીર્થંકરો અને આચાર્યોનાં ચિત્રો ઉત્કીર્ણ કરાવવામાં આવ્યાં છે. નીચે આચાર્ય કુંદકુંદ ભગવાનનાં ચરણ ચિન્હ સ્થાપવામાં આવ્યા છે. ભગવાનની ૐ ધ્વનિની પણ સ્થાપના થઈ છે. અહો ! બહેનશ્રી ચંપાબેનની સાધના ધન્ય હો ! જેઓએ સ્વયંની આરાધના કરતાં કરતાં પોતાના કહાન ગુરૂદેવની સાધના ભૂમિને પણ મૂર્તદેહ દેવાની કેવી ઉત્કૃષ્ટ ભાવના ભાવી તથા પરમ ભક્તિસહ માર્ગદર્શન પણ આપ્યું.